મહારાજ પાંડુ તેમની પત્નીઓ, કુંતી અને માદ્રી સાથે વનમાં એક સુંદર કુટીર બનાવી વસી રહ્યાં છે જ્યાં કુદરતે ખોબલે ખોબલે સૌંદર્ય વિખેર્યુ છે. હરિત વનરાજીઓ વચ્ચે થઈને એક નાનકડી નદી ખળખળ કરતી વહી રહી છે. કુંતી અને માદ્રી બંને સ્વરૂપવાન હતી. તેમાંય માદ્રી તો જાણે કાચની પૂતળી જ! તેની કમનીય કાયાનાં અંગેઅંગમાંથી પ્રસરી રહેલી એ માદક ગંધ ! મહારાજ પાંડુ, પોતાની જાતને મહાપ્રયતને સંયમિત કરી રહ્યાં હતાં. મદોન્મત્ત વસંતઋતુનો વાસંતી પવન કેસુડાનો નશો કરી સ્વચ્છંદીપણે વિહરી રહ્યો છે, સમગ્ર સૃષ્ટિ મદાંધ થયેલી છે, જાણે કામદેવનું તીર અચૂક નિશાના પર લાગ્યું હોય!